Steenkoolmyn by Krugerwildtuin teengestaanDele van die Krokodilrivier gaan besoedel word indien daar gemyn word (Foto verskaf) Die burgerregteorganisasie AfriForum het vandag met die Marlothpark-belastingbetalersvereniging en ander belanghebbendes vergader in aanloop tot ’n proses om teenstand te bied teen ’n beoogde steenkoolmyn op die voorstoep van die Krugerwildtuin. AfriForum se regspan het reeds ’n skrywe aan Singo Consulting (Mpy.) Bpk. en Manzolwandle Investments (Mpy.) Bpk., wat steenkool wil ontgin, gestuur oor die gebrekkige proses wat tot dusver gevolg is. Lambert de Klerk, AfriForum se hoof van omgewingsake, sê die skrywe is genoodsaak omdat die betrokke partye versuim het om voldoende inligting oor die beoogde myn bekend te maak. Voorts is geen behoorlike konsultasie- of openbaredeelnameproses nog gevolg nie. Belanghebbendes het nie die geleentheid gehad om as belangegroepe te registreer nie en geen dokumente soos ’n omgewingsimpakstudie is beskikbaar gestel nie. Die partye het AfriForum ná die skrywe wel as belangegroep geregistreer, maar net tot 15 Augustus 2019 tyd gegee om insette te lewer. AfriForum het daarop gewys dat dié tydraamwerk onredelik is en het vir uitstel gevra. AfriForum sal ’n kundige aanwys om ’n behoorlike inset teen die myn voor te berei. Dit is ook onthul dat dele van die impakstudie woord vir woord ooreenstem met dié van ’n ander myn in die omgewing. AfriForum konsulteer tans met sy regspan sodat die nodige regstappe gedoen kan word. Volgens De Klerk is dit duidelik dat diegene wat die myn beoog tot op hede nie in goedertrou opgetree het nie. Twee vergaderings is op baie kort kennisgewing gehou wat dit vir geaffekteerde gemeenskappe onmoontlik gemaak het om dit by te woon of enige insette te lewer. Manzolwandle Investments wil die steenkoolmyn oor ’n gebied van 18 000 ha digby die Krugerwildtuin begin. Dit hou enorme nadelige en vernietigende gevolge vir die onmiddellike omgewing, die Krokodilrivier en ander waterbronne, natuurreservate, natuurlewe, die padnetwerk in Mpumalanga en landbouaktiwiteite in. Mpumalanga as toeristebestemming kan ook ekonomies in duie stort as daar met onwettige mynbedrywighede voortgegaan word, meen De Klerk. Hy het ook gewys op ’n onlangse uitspraak van die appèlhof teen die departemente van omgewingsake en minerale hulpbronne se goedkeuring vir Atha Africa Ventures (Mpy.) Bpk. om met ’n steenkoolmyn in die Mabola-gebied in Mpumalanga voort te gaan. Die departemente het die aansoek stil-stil goedgekeur, terwyl dié gebied ’n geproklameerde bewaringsgebied is. Die hof het bevind die ministers was nie deursigtig nie en dat die besluit oorhaastig geneem is. “Dit wil blyk dat daar al hoe meer sulke vergrype in Mpumalanga voorkom en AfriForum sal nie toekyk hoe onwettige mynbedrywighede die land verwoes nie,” het De Klerk bygevoeg. AfriForum het intussen die veldtog #BewaarOnsNatuur van stapel gestuur.